## Odluka o dopunama Odluke o objavljivanju pravila o državnoj potpori kinematografskoj i ostaloj audiovizual­noj djelatnosti

### NN 144/2011 (14.12.2011.), Odluka o dopunama Odluke o objavljivanju pravila o državnoj potpori kinematografskoj i ostaloj audiovizual­noj djelatnosti

VLADA REPUBLIKE HRVATSKE

2884

Na temelju članka 3. Uredbe o državnim potporama (»Narodne novine«, broj 50/2006), Vlada Republike Hrvatske je na sjednici održanoj 7. prosinca 2011. godine donijela

ODLUKU

O DOPUNAMA ODLUKE O OBJAVLJIVANJU PRAVILA O DRŽAVNOJ POTPORI KINEMATOGRAFSKOJ I OSTALOJ AUDIOVIZUALNOJ DJELATNOSTI

I.

U Odluci o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine«, broj 46/2008) u točki I., iza stavka 1. dodaje se stavak 2. koji glasi:

»Pravila o državnim potporama kinematografskoj i ostaloj audiovizualnoj djelatnosti sadržana su i u Priopćenju Komisije o kriterijima ocjene državnih potpora sukladno Priopćenju Komisije o određenim pravnim aspektima u vezi s kinematografskom i ostalim audiovizualnim djelatnostima (Priopćenje o kinematografiji) od 26. rujna 2001. godine (52009XC0207(01), SL C 31, 7. 2. 2009., str. 1.).«.

II.

U točki II., iza teksta akta pod nazivom: »Priopćenje Komisije o produljenju primjene Priopćenja o daljnjim aktivnostima vezanim uz priopćenje Komisije o određenim pravnim aspektima koji se odnose na kinematografska i druga audiovizualna djela (Priopćenje o kinematografiji) od 26. rujna 2001. (Tekst značajan za Europski gospodarski prostor) (SL C 134, 16.6.2007.)« dodaje se tekst akta iz točke I. ove Odluke koji, u prijevodu na hrvatski jezik, glasi:

»Priopćenje Komisije o kriterijima ocjene državnih potpora sukladno Priopćenju Komisije o određenim pravnim aspektima u vezi s kinematografskom i ostalim audiovizualnim djelatnostima (Priopćenje o kinematografiji) od 26. rujna 2001.
(Tekst značajan za EGP)
(2009/C 31/01)

Kao što je bilo najavljeno u Priopćenjima iz 2004.[[1]](#footnote-29081-1) i 2007.[[2]](#footnote-29081-2) kojima se produljivalo važenje kriterija za ocjenu državnih potpora sadržanim u Priopćenju o kinematografiji iz 2001.[[3]](#footnote-29081-3), Komisija je provela sveobuhvatno istraživanje ekonomskih i kulturoloških učinaka obveza o teritorijalizaciji troškova koje su sadržane u programima potpora za poticanje filmske industrije. Istraživanje je započeto 24. kolovoza 2006.[[4]](#footnote-29081-4) a radionica za sve zainteresirane strane održana je u Bruxellesu 6. srpnja 2007. Rezultati istraživanja objavljeni su 22. svibnja 2008.[[5]](#footnote-29081-5)

Završno izvješće o istraživanju nikako se ne može smatrati konačnim u odnosu na ekonomske ili kulturološke učinke obveza o teritorijalizaciji troškova koje su sadržane u programima potpora filmskoj industriji. Iz tog razloga rezultati studije ističu potrebu za daljnjim razmišljanjima prije predlaganja izmjena postojećeg kriterija za dodjelu državnih potpora sadržanog u Priopćenju o kinematografiji iz 2001. koji uvjetuje dodjelu potpore obvezom trošenja na teritorijalnoj osnovi, a koja je u skladu s osnovnim načelima Ugovora.

Po mišljenju Komisije, postojeći kriteriji za ocjenu državnih potpora mogu se za sada nastaviti primjenjivati s ciljem poticanja kulturnog stvaralaštva te će osigurati da potpore koje se dodjeljuju kinematografskoj i ostalim audiovizualnim djelatnostima ne utječu na tržišno natjecanje i trgovinu u mjeri u kojoj bi to bilo u suprotnosti sa zajedničkim interesom. Međutim, različiti trendovi koji su se pojavili od stupanja na snagu Priopćenja o kinematografiji iz 2001. u skoroj budućnosti nameću potrebu dorade opisanih kriterija.

Spomenuti trendovi uključuju i druge potpore osim za poticanje proizvodnje filmova i TV programa (kao što su to filmska distribucija i digitalno prikazivanje), više regionalnih programa potpora za poticanje filmske industrije, kao i tržišno natjecanje između pojedinih država članica koje koriste državne potpore kako bi privukle strana ulaganja posebno velikih, naročito američkih, filmskih produkcijskih kuća. To su sve složeni problemi koje će, u cilju razvoja adekvatnih kriterija, biti potrebno razmotriti s državama članicama te nacionalnim i regionalnim tijelima koja potiču filmsku industriju.

Stoga je Komisija odlučila nastaviti primjenjivati postojeće kriterije sve do stupanja na snagu novih pravila o državnim potporama kinematografskoj i ostalim audiovizualnim djelatnostima ili, najkasnije, do 31. prosinca 2012. godine.«.

III.

Ova Odluka stupa na snagu danom objave u »Narodnim novinama«.

Klasa: 421-01/11-01/04
Urbroj: 5030120-11-1
Zagreb, 7. prosinca 2011.

Predsjednica
Jadranka Kosor, dipl. iur., v. r.

[[1](#footnote-29081-1-backlink)] SL C 123, 30. 4. 2004., str. 1.

[[2](#footnote-29081-2-backlink)]SL C 134, 16. 6. 2007., str. 5.

[[3](#footnote-29081-3-backlink)] SL C 43, 16. 2. 2002., str. 6.

[[4](#footnote-29081-4-backlink)] SL S 173, 12. 9. 2006., poziv na br. 2066/S 173-183834.

[[5](#footnote-29081-5-backlink)] http://ec.europa.eu/avpolicy/info\_centre/library/studies/index\_en.htm#finalised

Odluka, NN 144/2011-2884